**Ørsted Kro A/S: Beretning 2020 (Generalforsamling den 29. maj 2021)**

Kære generalforsamling.

Rigtig hjertelig velkommen til jer alle sammen.
Traditionen tro vil min beretning indeholde alt det kedelige, og Tove får fornøjelsen af at underholde om alt det sjove:-)

Verden har det sidste 1 ½ gennemgået en kæmpe forandring, og Ørsted Kro er ingen undtagelse.
Hvor står vi nu? Måske næsten på den anden side? Og derfor er det også relevant at se tilbage på et år, hvor rigtig meget har overlevet. Vi kan i hvert fald fortsat glæde os over at vi takket være jer, har en gældfri kro, og vi har heldigvis også en forpagter, der har mod på at se fremad. Vi tillader os derfor at se mod lyset i stedet for ind i mørket.

For os ejere af kroen, har det mest triste været at se de mørke vinduer i bybilledet. Vi havde vænnet os til at se mange glade menneske slentre mætte og tilfredse ud af kroen, og det billede har i over et år holdt pause.

I 2020 har vi stort set ikke holdt bestyrelsesmøder. Vores organisering med to formænd har gjort arbejdet smidigt, og akutte beslutninger har Tove og jeg typisk truffet via mail eller telefon, og takket være bestyrelsens opbakning, er vi endnu ikke kommet i modvind. Som frivillig drevet selskab skal I vide, at den indre motivation bevares, når vi kan støtte os op ad hinanden, og når bestyrelsen står bag.

I stedet for at fokusere på det, der ikke har kunnet lykkes, er vi lykkedes ved bruge energi på Rougsøvej 120, der i 2020 er blevet malet, så både krogården og facaden mod Genbrugsen igen fremtræder præsentabel. Derudover har vi hjulpet Frivillighusets bestyrelse med at skabe fundamentet for nye spændende aktiviteter i byen.

I Krobestyrelsen har vi bl.a. ansvaret for bortforpagtningen af kroen og udlejningen af lejlighederne i Rougsøvej 120. Og trods vores nedlukkede Danmark, har Janne betalt sin forpagtningsafgift, og lejerne har betalt deres husleje.

Kroens økonomi er yderst stabil og vi har den fornødne robusthed – det vil jeg fortælle mere om, når jeg gennemgår regnskabet. Vi har både de økonomiske og fysiske kræfter til fortsat at sikre den ønskede udvikling, og jeg glæder mig personligt til at kunne genoptage bestyrelsesarbejdet, hvor et af punkterne på den kommende dagsorden vil være vores fremtidige strategi.

Nye borgere flytter til Ørsted, og vi har et ansvar for at sikre at også disse får mulighed for at blive medejere at vores kro. Her håber jeg at I kan være vores ambassadører, hvis I hører om nogle der er nysgerrige på vores fællesskab. Vi udsteder fortsat aktier – ikke fordi vi mangler pengene, men fordi fællesskabet i vores by er så ekstremt vigtigt, hvis vi vil overleve som samfund.

Jeg begejstres over fremmødet i dag, og det glæder mig hver gang vi kan samles på vores kro.

Den korteste beretning nogensinde, men i år endnu mere taknemmelig end tidligere, for at I ved jeres fremmøde bakker op om vores kro.